Näkymä kirjaston aulasta.
**Tampereen kaupungin pääkirjasto** **Metso** sijaitsee Tampereen keskustassa Hämeenpuiston puolivälissä. Se on Tampereen kaupunginkirjaston päätoimipiste. 

Vuonna 1978 järjestettyyn Tampereen uuden pääkirjaston arkkitehtikilpailuun osallistui 120 ehdotusta, joista voittajaksi valittiin arkkitehtien Raili ja Reima Pietilän ehdotus "Soidinmenot". Nimitys Metso tulee kirjaston ulkomuodosta ylhäältä katsottuna.

Palkintolautakunta piti Pietilöiden ehdotusta yksimielisesti selvästi muita ehdotuksia ansiokkaampana. Palkintolautakunta uskoi, että kaupunki saisi ehdotuksesta nykyaikaisen ja hyvin toimivan kirjastorakennuksen, joka samalla toisi kaupunkikuvaan mieliinpainuvasti omaleimaisen ja monumentaalisen lisän. 

Metson tieltä purettiin F. L. Caloniuksen suunnittelema Kaipion talo. Kirjastotalon rakennustyöt aloitettiin vuonna 1983, ja ne kestivät kolme vuotta. Rakennus avattiin yleisölle 21. elokuuta 1986 ja vihittiin 10. lokakuuta 1986.

Kirjaston yhteydessä toimii kirjastokahvila Café Metso. Rakennuksen alakerrassa sijaitsi pitkään myös kaksi museota, Tampereen taidemuseon Muumilaakso ja Tampereen Kivimuseo. Ne joutuivat kuitenkin muuttamaan pois talon remontin vuoksi. Muumilaakso toimi tammikuun 2013 alusta vuoteen 2016 Tampereen taidemuseon alakerrassa. Vuonna 2017 Muumilaakso muutti Tampere-taloon ja sai uudeksi nimekseen Muumimuseo. Kivimuseo avattiin uudelleen Vapriikissa joulukuussa 2014.

Metson remontti vuonna 2017
---------------------------

Kirjastossa tehtiin vuosina 2015–2017 perusteellinen remontti, joka maksoi 11,5 miljoonaa euroa. Remontissa päivitettiin kirjaston kaikki toiminnot. Alakerran museoiden tilalle valmistui hiljainen tila, mikrofilmihuone ja avara oleskelutila sekä muutama luentosali. Lisäksi kirjaston parvikerrokseen siirtyi aiemmin Frenckellin vanhassa pannuhuoneessa toiminut Frenckellin Lehtilukusali.

Lähteet
-------

1. ↑  Vartola, Anni: "Tampereen pääkirjasto Metso", *Julkiset kirjastot ja kirjastoarkkitehtuuri 1900-luvun jälkipuolella*. Museovirasto, 2018. Teoksen verkkoversio (PDF) (viitattu 14.8.2020).
2. ↑  Liuttunen, Antti: *Kadonneet kaunottaret: Tampereen rakennushistoriaa*, s. 235. Tampere: Tampereen museot, 2018. ISBN 978-951-609-935-7.
3. ↑  Tampereen Muumilaakso muuttaa taidemuseon alakertaan *Hs.fi*.  7.11.2012. Sanoma Media Finland. Viitattu 5.2.2014.
4. ↑
5. ↑  Heino, Anne: Kivimuseo muuttaa Vapriikkiin  31.5.2013. Yle. Viitattu 5.2.2014.
6. ↑  Vapriikissa aukeaa tällä viikolla uusi museo *Tamperelainen*.  8.12.2014.  Arkistoitu 18.9.2017. Viitattu 19.4.2015.
7. ↑  Tolonen, Anni: Pääkirjasto Metson remontti on nyt valmis: Tältä siellä nyt näyttää – kirjasto on pian auki myös sunnuntaisin  22.11.2017. Aamulehti.  Arkistoitu 8.12.2017. Viitattu 9.12.2017.
8. ↑  Salmi, Emma: Lehtilukusali suljetaan muuton tieltä  26.7.2016. Tampere. Viitattu 9.12.2017.

Aiheesta muualla
----------------

* Kuvia tai muita tiedostoja aiheesta **Tampereen kaupungin pääkirjasto** Wikimedia Commonsissa

* Tampereen kaupunginkirjasto, Pääkirjasto Metso
* Ilmapanoraamakuva Tampereen kaupungin pääkirjastosta - Virtuaalinen Tampereen kaupunkiopas: VirtualTampere.com
* Panoraamakuvia Tampereen kaupungin pääkirjastosta - Virtuaalinen Tampereen kaupunkiopas: VirtualTampere.com
* Metson näköinen kirjasto - Yle Areena